**OBRAZLOŽENJE**

**Nacrta prijedloga Odluke o jednokratnoj novčanoj potpori za novorođeno dijete**

Pravni temelj za donošenje ove Odluke su članci 117. stavak 5. Zakona o socijalnoj skrbi (NN br. 157/13., 152/14., 99/15., 52/16., 16/17., 130/ 17.) i 59. stavka 1. Zakona o rodiljnim i roditeljskim potporama (NN br. 85/08., 110/08., 34/11., 54/13., 152/14., i 59/17).

Postojeća Odluka o novčanoj pomoći za novorođeno dijete donesena je 2011. godine a Odluka o socijalnoj skrbi Općine Starigrad kojom se uređena ostala pitanja iz područja socijalne skrbi 2016. godine.

Zakonom o socijalnoj skrbi (NN br. 157/13., 152/14., 99/15., 52/16., 16/17., 130/ 17.) propisano je da JLPS mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno Zakonom, na način propisan njihovim općim aktom, ako u svom proračunu za to imaju osigurana sredstva.

Zakon o rodiljnim i roditeljskim potporama (NN br. 85/08., 110/08., 34/11., 54/13., 152/14., i 59/17) propisuje da u svrhu propisanu člankom 1. Zakona, općina može svojim općim aktom propisati način i uvjete za ostvarivanje prava roditelja na novčanu pomoć u većem opsegu od propisanog zakonom.

Ministarstvo za demografiju, obitelj, mlade i socijalnu politiku dostavilo je Preporuku za uvrštavanje osoba s odobrenom međunarodnom zaštitom u korisnike obuhvaćene odlukama o socijalnoj skrbi. Temeljem Zakona o socijalnoj skrbi (NN br. 157/13., 152/14., 99/15., 52/16., 16/17., 130/ 17.), člankom 22. stavkom 2. osobe s odobrenom međunarodnom zaštitom (azilanti i stranci pod supsidijarnom zaštitom) koje zakonito borave u RH kao i članovi njihovih obitelji imaju sva prava u sustavu socijalne skrbi u jednakom opsegu kao i hrvatski državljani s prebivalištem u RH.

Slijedom navedenih zakonskih mogućnosti, u svrhu poboljšanja novčanih prilika povodom rođenja djeteta, izrađen je prijedlog Odluke kojom se propisuje pravo roditelja i njemu izjednačene osobe koja se brine o djetetu na novčanu potporu, uvjeti i način njihova ostvarivanja i financiranja te tijela nadležna za provedbu Odluke.

S ciljem da se širi krug zainteresiranih osoba s područja Općine Starigrad uključi u pripremu konačnog Nacrta Odluke o jednokratnoj novčanoj potpori za novorođeno dijete, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.